钦定古今图书集成/明伦汇编/官常典/第737卷 > 东湖樵夫 乐清樵夫
## 钦定古今图书集成/明伦汇编/官常典/第737卷 > 东湖樵夫 乐清樵夫

按《明外史》本传：东湖樵夫，樵台州临海之东湖，日负
薪入市，口不二价。建文四年秋，居民自县听诏归，语
樵夫曰：“‘新皇帝登极’。樵夫愕然曰：‘皇帝安在’？”曰：“大内
火自焚矣。”樵夫恸哭，遂投湖水死。温州乐清县亦有
樵夫，自山采薪归，闻京师陷，其乡人卓侍郎死，仰天
号哭曰：“国而可篡，我不愿为之民也。”遂弃薪投桥下
死。